b'\n_START_ARTICLE_\nRiluzol\n_START_SECTION_\nMehanizem delovanja\n_START_PARAGRAPH_\nRiluzol je nevroprotektivno in ne le simptomatsko zdravilo, ki zavira spro\xc5\xa1\xc4\x8danje glutamata in blokira njegove postsinapti\xc4\x8dne u\xc4\x8dinke. Glutamat naj bi prek tako imenovanega mehanizma ekscitotoksi\xc4\x8dnosti prispeval k degeneraciji motori\xc4\x8dnih \xc5\xbeiv\xc4\x8dnih celic. Glutamat je sicer pomemben \xc5\xbeiv\xc4\x8dni prena\xc5\xa1alec (nevrotransmitor) v osrednjem \xc5\xbeiv\xc4\x8devju, njegovo kopi\xc4\x8denje v sinapsi pa spro\xc5\xbei prekomerno aktivacijo ekscitatornih aminokislinskih receptorjev na postsinapti\xc4\x8dni membrani s poznej\xc5\xa1o nevronsko smrtjo, kar je tudi domnevna patogeneza ALS.\n_START_SECTION_\nOdmerjanje in uporaba\n_START_PARAGRAPH_\nOdmerek za odrasle in starostnike je 100 mg na dan (50 mg vsakih 12 ur). Jemanje riluzola ni priporo\xc4\x8deno za otroke ali bolnike z boleznimi ledvic ali jeter.\n_START_SECTION_\nU\xc4\x8dinkovitost\n_START_PARAGRAPH_\nV raziskavah je riluzol podalj\xc5\xa1al pre\xc5\xbeivetje za nekaj mesecev; u\xc4\x8dinkovitej\xc5\xa1i je pri bolnikih z bulbarnimi simptomi ASL (te\xc5\xbeave pri po\xc5\xbeiranju, govoru ...), ne vpliva pa na hitrost slab\xc5\xa1anja gibalnih in dihalnih funkcij, na fascikulacije in mi\xc5\xa1i\xc4\x8dno mo\xc4\x8d.\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nNajpogostej\xc5\xa1i ne\xc5\xbeeleni u\xc4\x8dinki riluzola (pri ve\xc4\x8d kot 1 bolniku od 10) so slabost, \xc5\xa1ibkost in povi\xc5\xa1ana raven jetrnih encimov.'